text: Nyt fænomen har ramt park: Tre brande på ét døgn 
  30 maj 2017 kl. 11.57
  Byparken i Vejle er blevet ramt af et nyt fænomen. Det seneste døgn er Trekantbrand rykket ud til tre brande i parken. 
  På bare ét døgn har der været tre mindre brande i Byparken i Vejle.
  Søndag aften rykkede Trekantbrand ud til en brand i Byparken, da der var blevet sat ild til noget affald. Lidt over en time senere var den gal igen – der blev brændt dæk af i Byparken.
  Mindre end et døgn efter den første brand, måtte Trekantbrand rykke ud igen, da der endnu engang blev brændt dæk af.
  KLIK og se mere tv på localeyes.dk
  - Jeg kan ikke huske, at vi tidligere har rykket ud til brande i Byparken, siger Jan Lehmann, indsatsleder, Trekantbrand, Vejle. 
  Politiet kan ikke sige, om der er sammenhæng mellem de tre brande. Da de i går kom ud til Byparken, var der ingen personer, og ilden var slukket. De ved endnu ikke, om der blot er tale om hjemløse eller unge, der ville varme sig på et bål.
  - Vi er opmærksomme på, at Byparken er et samlingssted, hvor man sidder og hygger sig, og det skal det også være. Men man må ikke brænde bål af, siger Kent Midtgaard, politikommissær, Sydøstjyllands Politi, Vejle.
  